“የአማራ ሕዝብ መሠረታዊ ጥያቄዎች ወደ ብልጽግና ለሚደረገው ጉዞ መሳካት ሁነኛ መታገያ አጀንዳዎች ናቸው።” አቶ ግዛቸው ሙሉነህ
ባሕር ዳር፡ ጳጉሜን 2/2012 ዓ.ም (አብመድ) የአማራ ክልል የሰላምና ደህንነት ስነ ሥርዓት በባሕር ዳር ከተማ እየተከበረ ነው፡፡በስነስርዓቱ የአማራ ክልል ህዝብ ለህግ የበላይነት መጠበቅ፣ ለሰላማዊ ግንኙነት እና ለሰላም ልዕልና ሕይወቱን መገበሩን የክልሉ የመንግሥት ኮሙዩኒኬሽን ጉዳዮች ጽህፈት ቤት ዋና ዳይሬክተር ግዛቸው ሙሉነህ ተናግረዋል፡፡ የክልሉ ሕዝብ ከሌሎች ብሔር ብሔረሰቦች ጋር በመሆን በገነባት ሀገር ዜጎች በማንነታቸው በደል እንዳይደርስባቸውም በመሻት በጽኑ መታገሉንም ገልጸዋል፡፡ የጸረ ዴሞክራሲያዊ አገዛዝ ተወግዶ ለውጥ እንዲመጣ በተደረገው ትግል የአማራ ክልል ሕዝብ ከፍተኛ ድርሻ እንደነበረውም አስታውሰዋል፡፡ የአማራ ሕዝብ ሊመለሱለት የሚገባቸው መሠረታዊ ጥያቄዎች በጥበብ እና በሠላማዊ መንገድ ብቻ እንዲመለስ እንደሚያምንም ተናግረዋል፡፡ ሀሰተኛ እና የተዛቡ ትርክቶች እንዲታረሙ፣ የኢኮኖሚ ፍትሐዊ ተጠቃሚነት እንዲረጋገጥ፣ ሕገ-መንግስት እንዲሻሻል፣ የወሰንና የማንነት ጥያቄዎች እንዲመለሱ እና ሀቀኛ ፌደራሊዝም እንዲተገበር የሕዝቡ መሠረታዊ ጥያቄዎች ናቸው፡፡ አቶ ግዛቸው ጥያቄዎቹ “ወደ ብልጽግና ለሚደረገው ጉዞ መሳካት ሁነኛ መታገያ አጀንዳዎች ናቸው” ብለዋል፡፡ 